Retrográdna dráha

Retrográdna dráha je obežná dráha prirodzeného alebo umelého kozmického telesa okolo iného prirodzeného kozmického telesa (planéty, hviezdy, ...) tak, že obieha proti smeru otáčania planéty okolo jej vlastnej osi. Presnejšie povedné, je to dráha, po ktorej sa teleso pohybuje takým spôsobom, že priemet pohybujúceho sa telesa do základnej roviny súradnicovej sústavy (napr. roviny rovníka planéty) vykonáva pohyb proti smeru otáčania planéty. Ak sa pohybuje teleso po obežnej dráhe okolo Slnka, potom sa za retrográdnu dráhu pokladá taká dráha, ktorej priemet do roviny ekliptiky sa pohybuje v opačnom smere, ako sa pohybujú planéty Slnečnej sústavy. Sklon dráhy i k základnej rovine je pri retrográdnych dráhach 90° < i ≤ 180°. Pohyb po takej dráhe sa nazýva retrográdny alebo spätný. Opakom je prográdna dráha. Výnimočné postavenie majú obežné dráhy kolmé na základnú rovinu súradnicovej sústavy, ktoré sa nazývajú polárne dráhy.

Predpokladá sa, že mesiace, ktoré obiehajú okolo planét Slnečnej sústavy po retrográdnej dráhe, vznikli mimo Slnečnej sústavy a následne boli týmito planétami zachytené. Väčšinou sú to malé mesiace, ktoré sa pohybujú ďaleko od príšlušnej planéty, a ich dráha má vysokú inklináciu. Medzi telesá, ktoré sa pohybujú po retrográdnej dráhe, patrí napríklad Neptúnov mesiac Tritón, ktorý je nezvyčajne veľký oproti ostatným mesiacom s retrográdnym obehom, alebo Saturnov mesiac Féba.

 Referencie 

 Pozri aj 

 rovníková dráha
 prográdna dráha
 polárna dráha

Kategória:Obežné dráhy